Document ID: 32013D0674

DEĊIŻJONI TA’ IMPLIMENTAZZJONI TAL-KUMMISSJONI
tal-25 ta’ Novembru 2013
dwar il-Linji Gwida għall-Anness I tar-Regolament (KE) Nru 1223/2009 tal-Parlament Ewropew u tal-Kunsill dwar il-prodotti kożmetiċi
(Test b’relevanza għaż-ŻEE)
(2013/674/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1223/2009 tal-Parlament Ewropew u tal-Kunsill tat-30 ta’ Novembru 2009 dwar il-prodotti kożmetiċi (1), u b’mod partikolari t-tielet subparagrafu tal-Artikolu 10(1) tiegħu,
Billi:
(1)
Huwa essenzjali li l-prodotti kożmetiċi li jitqiegħdu fis-suq tal-Unjoni jkunu sikuri għas-saħħa tal-bniedem meta jintużaw f’kundizzjonijiet ta’ użu normali u raġonevolment prevedibbli. Għal dan il-għan, ir-Regolament (KE) Nru 1223/2009 jitlob li, sabiex jiġi stabbilit li prodott kożmetiku jkun sikur f’dawn il-kundizzjonijiet, il-prodotti kożmetiċi jgħaddu minn valutazzjoni tas-sikurezza.
(2)
L-operatur innominat bħala l-persuna responsabbli skont ir-Regolament (KE) Nru 1223/2009 għandu jiżgura li għal kull prodott kożmetiku li jitqiegħed fis-suq tal-Unjoni, jinkiteb rapport dwar is-sikurezza tal-prodott kożmetiku abbażi tal-informazzjoni rilevanti u skont ir-rekwiżiti stabbiliti fl-Anness I tar-Regolament (KE) Nru 1223/2009.
(3)
Sabiex ikunu jistgħu jinftiehmu aħjar ir-rekwiżiti tal-Anness I tar-Regolament (KE) Nru 1223/2009 minn kull impriża, u speċjalment l-impriżi żgħar u medji, ir-Regolament jeħtieġ li l-Kummissjoni tadotta linji gwida xierqa.
(4)
Din id-Deċiżjoni tistabbilixxi linji gwida xierqa dwar l-Anness I tar-Regolament (KE) Nru 1223/2009. Dawn ġew żviluppati bil-kontribut tal-partijiet interessati rilevanti, inkluż ir-rappreżentanti ta’ impriżi żgħar u medji.
(5)
Il-linji gwida għandhom jassistu lill-persuni responsabbli biex jilħqu l-konformità mal-obbligi regolatorji tagħhom. Madankollu, dawn mhumiex maħsuba li jissostitwixxu l-għarfien u l-kompetenza tal-eżaminatur ikkwalifikat tas-sikurezza, kif meħtieġ mill-Artikolu 10(2) tar-Regolament (KE) Nru 1223/2009, li għandu jibqa’ jkun l-uniku professjonist li jitħalla jwettaq il-valutazzjoni tas-sikurezza tal-prodott kożmetiku kif deskritt fil-Parti B tal-Anness I.
(6)
Il-miżuri previsti f’din id-Deċiżjoni huma konformi mal-opinjoni tal-Kumitat Permanenti dwar il-Prodotti Kożmetiċi,
ADOTTAT DIN ID-DEĊIŻJONI:
Artikolu 1
Il-linji gwida li jippermettu lill-impriżi jikkonformaw mar-rekwiżiti stabbiliti fl-Anness I tar-Regolament (KE) Nru 1223/2009 dwar il-prodotti kożmetiċi huma stabbiliti fl-Anness ta’ din id-Deċiżjoni.
Artikolu 2
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, il-25 ta’ Novembru 2013.

Labels: 1
7
3
0
12